NACRT PRIJEDLOGA

 Na temelju članka 10. stavka 3. Zakona o financiranju političkih aktivnosti, izborne promidžbe i referenduma („Narodne novine“, broj 29/19 i 98/19) i članka 28. Statuta Sisačko-moslavačke županije („Službeni glasnik Sisačko-moslavačke županije“, broj 11/09, 5/10, 2/11, 3/13, 5/18, 3/20 - pročišćeni tekst, 5/20 i 9/21), Županijska skupština Sisačko-moslavačke županije na \_\_\_. sjednici održanoj \_\_\_\_\_\_\_\_\_\_\_ 2021. godine, donijela je

**O D L U K U**

**o raspoređivanju sredstava za financiranje političkih stranaka koje imaju vijećnike u Županijskoj skupštini Sisačko-moslavačke županije za 2022. godinu**

Članak 1.

 Ovom se Odlukom raspoređuju sredstva za financiranje političkih stranaka koje imaju vijećnike u Županijskoj skupštini Sisačko-moslavačke županije (u daljnjem tekstu: Županijska skupština).

 Sredstva iz stavka 1. ovog članka osiguravaju se u Proračunu Sisačko-moslavačke županije za 2022. godinu – Razdjel 017 Upravni odjel za poslove Skupštine, pravne i opće poslove, Aktivnost A100004, Političke stranke u iznosu od 310.000,00 kuna.

 Izrazi u ovoj Odluci koji imaju rodno značenje odnose se jednako na muški i ženski rod.

Članak 2.

 Sredstva iz članka 1. stavka 2. ove Odluke pripadaju političkim strankama koje su prema konačnim rezultatima izbora dobile mjesto vijećnika u Županijskoj skupštini.

 Sredstva iz članka 1. stavka 2. ove Odluke raspoređuju se na način da se utvrdi jednaki iznos sredstava za svakog vijećnika Županijske skupštine tako da pojedinoj političkoj stranci koja je bila predlagatelj liste pripadaju sredstva razmjerno broju dobivenih mjesta vijećnika u Županijskoj skupštini, prema konačnim rezultatima izbora za članove Županijske skupštine.

 Za svakog vijećnika Županijske skupštine podzastupljenog spola političkim strankama pripada i pravo na naknadu u visini od 10% iznosa predviđenog po svakom vijećniku Županijske skupštine.

Članak 3.

 Za svakog vijećnika u Županijskoj skupštini utvrđuje se tromjesečni iznos od 1.900,00 kuna.

 Za svakog vijećnika podzastupljenog spola u Županijskoj skupštini utvrđuje se tromjesečni iznos od 2.090,00 kuna.

Članak 4.

 Sredstva iz članka 1. stavka 2. ove Odluke koja pripadaju pojedinoj političkoj stranci utvrđuju se kako slijedi:

|  |  |  |  |  |  |  |
| --- | --- | --- | --- | --- | --- | --- |
| RED. BROJ | POLITIČKA STRANKA | BROJ VIJEĆNIKA | BROJVIJEĆNICA | UKUPNOVIJEĆNIKA/CA | TROMJESEČNO u kunama | UKUPNOu kunama |
| 1. | HDZ | 10 | 3 | 13 | 25.270,00 | 101.080,00 |
| 2. | SDP | 5 | 3 | 8 | 15.770,00  | 63.080,00 |
| 3. | DOMOVINSKI POKRET | 2 | 3 | 5 | 10.070,00 | 40.280,00 |
| 4. | MOST | 0 | 2 | 2 | 4.180,00 | 16.720,00 |
| 5. | HSP | 1 | 1 | 2 | 3.990,00 | 15.960,00 |
| 6. | HSS | 1 | 1 | 2 | 3.990,00 | 15.960,00 |
| 7. | HSLS | 1 | 0 | 1 | 1.900,00 | 7.600,00 |
| 8. | HSU | 1 | 0 | 1 | 1.900,00 | 7.600,00 |
| 9. | HKS | 1 | 0 | 1 | 1.900,00 | 7.600,00 |
| 10. | HNS | 1 | 0 | 1 | 1.900,00 | 7.600,00 |
| 11. | CENTAR | 1 | 0 | 1 | 1.900,00 | 7.600,00 |
| 12. | SDSS | 2 | 0 | 2 | 3.800,00 | 15.200,00 |
|  |  | **26** | **13** | **39** | **67.570,00** | **306.280,00** |

Članak 5.

 Ova Odluka objavit će se u „Službenom glasniku Sisačko-moslavačke županije“, a stupa na snagu 1. siječnja 2022. godine.

KLASA:

URBROJ:

Sisak,

SISAČKO-MOSLAVAČKA ŽUPANIJA

ŽUPANIJSKA SKUPŠTINA

PREDSJEDNIK

ŽUPANIJSKE SKUPŠTINE

 mr. Mijo Šepak

**OBRAZLOŽENJE**

uz Prijedlog Odluke o raspoređivanju sredstava za financiranje političkih stranaka koje imaju vijećnike u Županijskoj skupštini Sisačko-moslavačke županije za 2022. godinu

**I. PRAVNI TEMELJ**

 Pravni temelj sadržan je u odredbi članka 10. stavak 3. Zakona o financiranju političkih aktivnosti, izborne promidžbe i referenduma („Narodne novine“, broj 29/19 i 98/19) kojom je propisano da Odluku o raspoređivanju sredstava iz Proračuna jedinice samouprave donosi predstavničko tijelo jedinice samouprave i odredbi članka 28. Statuta Sisačko-moslavačke županije („Službeni glasnik Sisačko-moslavačke županije“ broj 11/09, 5/10, 2/11, 3/13, 5/18, 3/20-pročišćeni tekst, 5/20 i 9/21) kojom je propisana nadležnost Županijske skupštine za donošenje odluka i drugih akata.

**II. OCJENA STANJA**

Odredbom članka 5. stavka 3. Zakona o financiranju političkih aktivnosti, izborne promidžbe i referenduma („Narodne novine“, broj 29/19. i 98/19., dalje u tekstu: Zakon) propisano je da je jedinica samouprave dužna osigurati sredstva za redovito godišnje financiranje političkih stranaka i nezavisnih vijećnika iz proračuna jedinica samouprave u iznosu koji se određuje u proračunu jedinice samouprave za svaku godinu za koju se proračun donosi, s tim da visina sredstava po jednom članu predstavničkog tijela županije ne može biti određena u iznosu manjem od 5.000,00 kuna godišnje.

Odredbom članka 6. stavka 2. Zakona propisano je da pravo na redovito godišnje financiranje iz sredstava proračuna jedinice samouprave imaju političke stranke koje su prema konačnim rezultatima izbora dobile mjesto vijećnika u predstavničkom tijelu jedinice samouprave i nezavisni vijećnici. Odredbom članka 7. Zakona propisano je da se sredstva raspoređuju na način da se utvrdi jednak iznos sredstava za svakog vijećnika u Županijskoj skupštini tako da pojedinoj političkoj stranci koja je bila predlagatelj liste pripadaju sredstva razmjerna broju dobivenih mjesta vijećnika u Županijskoj skupštini prema konačnim rezultatima izbora za članove Županijske skupštine.

Odredbom članka 9. Zakona propisano je da za svakog člana predstavničkog tijela jedinice samouprave podzastupljenog spola, političkim strankama odnosno nezavisnim vijećnicima pripada i pravo na naknadu u visini od 10% iznosa predviđenog po svakom članu predstavničkog tijela jedinice samouprave. Podzastupljenost spola postoji ako je zastupljenost jednog spola u predstavničkom tijelu jedinice samouprave niža od 40%.

U Proračunu Sisačko-moslavačke županije za 2022. godinu za redovito godišnje financiranje političkih stranaka planirana su sredstva u iznosu od 310.000,00 kuna.

Slijedom navedenog u članku 4. u tabelarnom prikazu Prijedloga Odluke utvrđuju se iznosi sredstava koji se raspoređuju političkim strankama koje imaju vijećnike u Županijskoj skupštini za 2022. godini.

Predlaže se Županijskoj skupštini da donese Odluke o raspoređivanju sredstava iz Proračuna Sisačko-moslavačke županije za financiranje političkih stranaka zastupljenih u Županijskoj skupštini Sisačko-moslavačke županije za 2022. godinu.

**III. SREDSTVA POTREBNA ZA PROVEDBU ODLUKE**

Sredstva za provedbu ove Odluke osigurana su u Proračunu Sisačko-moslavačke županije za 2022. godinu – Razdjel 017 Upravni odjel za poslove Skupštine, pravne i opće poslove, Aktivnost A100004 Političke stranke.